Marcinková, Vladimíra, poslankyňa NR SR (2022-10-04):
Ďakujem veľmi pekne za slovo, pán predsedajúci. Ja sa chcem vyjadriť k dvom pozmeňujúcim návrhom, ktoré potom predložím, a zároveň by som chcela vysloviť poďakovanie pánovi ministrovi za jeho veľmi konštruktívny a ústretový prístup, pokiaľ ide o otázky rodiny, ktorým sa venujem, a zároveň kolegom z ďalších poslaneckých klubov, ktorí sú spolupredkladateľmi a taktiež sa stotožnili s týmto návrhom. Teda s dvomi návrhmi. Prvý pozmeňovák, ktorý som riešila, sa venuje vlastne tým dvom týždňom otcovského voľna alebo otcovskej dovolenky, ktorú dostane otec k dispozícii po narodení dieťaťa. Je tam vlastne časová lehota šesť týždňov od narodenia dieťaťa, kedy môže otec toto voľno uplatniť, no z praxe, ktorú majú v Českej republike, som si všimla, oni už tam majú túto zmenu vyše roka, že našli dieru v tejto zmene pri implementovaní tejto smernice. A vlastne tá diera v zákone sa týkala predčasne narodených detí, kedy tieto deti sú niekedy v nemocnici aj dlhšie, ako je tých šesť týždňov, kedy má otec možnosť využiť tie dva týždne voľna a vlastne v podstate by ich ani nestretol po tom, čo sa vrátia z nemocnice domov. Preto som navrhla, aby sme čas, ktorý dieťa po narodení, aj keď ide o predčasne narodené dieťa alebo iné dieťa, ktoré potrebuje ústavnú zdravotnú starostlivosť v zdravotníckom zariadení, aby sme tento čas, čo strávi v zdravotníckom zariadení, nezarátavali do toho obdobia šesť týždňov od narodenia dieťaťa, aby naozaj aj tieto deti, ich otcovia a mamy mali možnosť byť tie dva týždne spoločne doma. Čiže to bude jeden z pozmeňujúcich návrhov a druhý pozmeňujúci návrh, ktorý potom prečítam, sa bude týkať inej veci, otcovskej dovolenky, klasickej ako keď hovoríme o materskej klasickej, tak, tak, samozrejme, aj otec má právo ísť na otcovskú dovolenku a tam má povinnosť, ktorá mu vyplýva zo Zákonníka práce, aby to, že ide na otcovskú dovolenku, oznámil svojmu zamestnávateľovi najneskôr šesť týždňov pred tým než na ňu nastúpi. Avšak tiež sa nám tam ukázala diera alebo nedostatok tejto úpravy, kedy bol otec pred nástupom na otcovskú dovolenku v podstate počas tých šiestich týždňov nechránený pred výpoveďou, chránený bol až od momentu, keď nastúpil na otcovskú dovolenku, a tak sa nám v praxi stávalo, že mnohí nepoctiví zamestnávatelia využili túto dieru v zákone a počas tých šiestich týždňov, kedy im dotyčný oznámil, že chce ísť na otcovskú dovolenku, až do momentu kým na ňu nastúpil, dali týmto mužom výpoveď. Takže aj toto sme preklenuli a dohodli sme sa na zmene, kedy aj týchto šesť týždňov spadá vlastne do toho ochranného obdobia a zamestnávateľ po tom, čo mu zamestnanec oznámi, že ide na otcovskú dovolenku, ho nebude môcť vyhodiť. Prejdem už k čítaniu samotných pozmeňujúcich návrhov. Môžem prečítať jeden po druhom? Dobre, ďakujem. Takže teraz prednesiem prvý pozmeňujúci návrh. Pozmeňujúci návrh poslancov Národnej rady Slovenskej republiky Vladimíry Marcinkovej, Evy Hudecovej, Vladimíra Ledeckého, Márie Šofranko, Anny Andrejuvovej a Mariana Viskupiča k vládnemu návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (tlač 1039). 1. V čl. II, 2. bode, § 81 ods. 1 písm. e) sa na konci čiarka nahrádza bodkočiarkou a pripájajú sa tieto slová: „toto obdobie sa predlžuje o kalendárne dni, počas ktorých bolo dieťa prijaté do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky, ak deň prijatia spadá do obdobia šiestich týždňov od narodenia dieťaťa,“. 2. V čl. III, 2. bode, § 96 ods. 3 sa na konci bodka nahrádza bodkočiarkou a pripájajú sa tieto slová: „toto obdobie sa predlžuje o kalendárne dni, počas ktorých bolo dieťa prijaté do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky, ak deň prijatia spadá do obdobia šiestich týždňov od narodenia dieťaťa.“. 3. V čl. IV, 2. bode, § 49 ods. 3 písm. d) sa na konci čiarka nahrádza bodkočiarkou a pripájajú sa tieto slová: „toto obdobie sa predlžuje o kalendárne dni, počas ktorých bolo dieťa prijaté do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky, ak deň prijatia spadá do obdobia šiestich týždňov odo dňa pôrodu,“. 4. V čl. V, 1. bode, § 3 ods. 8 písm. a) sa za slová „odo dňa pôrodu“ vkladajú slová „alebo do uplynutia predĺženého obdobia z dôvodu prijatia dieťaťa do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky“. 5. V čl. V, 2. bode, § 3 ods. 8 písm. b) sa za slová „odo dňa pôrodu“ vkladajú slová „alebo do uplynutia predĺženého obdobia z dôvodu prijatia dieťaťa do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky“. 6. V čl. VI, 7. bode, § 116a ods. 2 sa na konci bodka nahrádza bodkočiarkou a pripájajú sa tieto slová: „toto obdobie sa predlžuje o kalendárne dni, počas ktorých bolo dieťa prijaté do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky, ak deň prijatia spadá do obdobia šiestich týždňov odo dňa narodenia dieťaťa.“. 7. V čl. VIII, 2. bode, § 155 ods. 1 písm. e) sa na konci čiarka nahrádza bodkočiarkou a pripájajú sa tieto slová: „toto obdobie sa predlžuje o kalendárne dni, počas ktorých bolo dieťa prijaté do ústavnej starostlivosti zdravotníckeho zariadenia zo zdravotných dôvodov na strane dieťaťa alebo jeho matky, ak deň prijatia spadá do obdobia šiestich týždňov od narodenia dieťaťa,“. Koniec pozmeňujúceho návrhu. Teraz idem čítať druhý pozmeňujúci návrh. Pozmeňujúci návrh Vladimíry Marcinkovej, Evy Hudecovej, Márie Šofranko k vládnemu návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (tlač 1039). 1. V čl. I bod 23 znie: „23. V § 64 ods. 1 písm. d) sa za slová „materskej dovolenke,“ vkladajú slová „v dobe od oznámenia predpokladaného dňa nástupu na otcovskú dovolenku podľa § 166 ods. 3 zamestnancom, najskôr však šesť týždňov predchádzajúcich očakávanému dňu pôrodu, do skončenia otcovskej dovolenky, v dobe“.“ 2. V čl. I sa za bod 23 vkladá nový bod 24, ktorý znie: „24. V § 64 ods. 3 písm. a) druhom bode sa za slová „tri roky," vkladajú slová „v dobe od oznámenia predpokladaného dňa nástupu na otcovskú dovolenku podľa § 166 ods. 3 zamestnancom, najskôr však šesť týždňov predchádzajúcich očakávanému dňu pôrodu, do dňa, ktorý predchádza dňu nástupu na otcovskú dovolenku,“.“ Nasledujúce body sa primerane prečíslujú. 3. V čl. I bod 25 znie: „25. V § 64 ods. 3 písm. c) sa slová „materskej dovolenke alebo" nahrádzajú slovami ,,materskej dovolenke zamestnanca v dobe od oznámenia predpokladaného dňa nástupu na otcovskú dovolenku podľa § 166 ods. 3, najskôr však šesť týždňov predchádzajúcich očakávanému dňu pôrodu, do skončenia otcovskej dovolenky alebo o“. Koniec pozmeňujúceho návrhu. A mám jeden problém, pán predsedajúci, lebo namiesto „v“ som čítala päť, lebo som si myslela, že to je rímska päťka. Takže teraz mám to prečítať ešte raz pre správnosť?